Ła Greenpeace ła ze na organizasion no goernativa anbientałe e pasifista internasionałe, fondada in Cànada inte el 1971, ła cuała ła ze sta bona de sensibiłizar ła popołasion e influensar tuti i setori econòmeghi, pùbleghi e privai. Ła ga ufisi in 55 paezi inte el mondo e el ga ła sede prinsipałe a Amsterdam, inte i Paezi Basi. I fini de l'ONG ła ze cheła de protèzar e diféndar l'anbiente, intervegnendo in vàrie parti del mondo andove, par l'organizasion, i vien portai vanti atachi contro de ła natura. Greenpeace ła ze drio portar vanti na canpagna par fermar el canbiamento climàtego, protèzere ła biodiversità, refudar łe culture OGM, sbasar l'incuinamento e métar-fin a ła dòpara de l'enerzia nucleare e de łe arme. Drio i dati de Greenpeace, inte el 2005 el nùmaro dei menbri el zera de trè miłioni in tuto el mondo. El movimento anbientałista el nase inte el 1971, co che un grupo de ativisti antinucleari canadezi, racuanti cuàcheri americani e obietori de cosiensa i se gaveva sconto in Cànada par no ver partesipà a ła guera del Vietnam, i ga formà na picenina organizasion ciamada che ła ga protestà contro i test nucleari statunitensi inte l'arsipèłago de Amchitka inte el nord del Cànada. El nome del grupo el fazeva refarimento a ła pusibiłità che, esendo na àrea sismegamente instàbiłe, i test atòmeghi là-fati, i podese provocar un teramoto sotomarin. El test nucleare el ze sta fato, ma l'asion de denùncia ła ghea provocà, par vari dì, manifestasion de dezene de persone al confin intrà Cànada e Stati Unii. Greenpeace ła ze na organizasion anbientałista globałe. Greenpeace International e el Consejo de aministrasion i ga sede a Amsterdam, co 28 ufisi nasionałi e rejonałi in tuto el mondo, coi cuałi i ze stai boni de èsar prezenti in 55 paezi. Sti ufisi nasionałi e rejonałi i ze inte ła granda parte autònomi, ghe ze un serto coordenamento par ver stratezie de liveło globałe concordae cołetivamente, i ze autònomi par far ogni canpagna inte el contesto locałe inte el cuało i òpara e par sercare sostegno finansiàrio traverso i so pàrtner. I ufisi nasionałi e rejonałi i suporta na rete de grupi de vołontarià locałi. I grupi locałi i ze prinsipalmente coinvolzesti inte ła difuzion de łe canpagne inte ła so rejon. Milioni de sinpatizanti che no i se ga organizà in grupi locali, i sostegne Greenpeace co donasion ogni meze e 2,6 milioni de sostegnidori i ze eoropei.